Drankwinkel loop deur onder diefstal | Netwerk24
Goedkoop whiskey al glo R700 op swartmark
Drankwinkel loop deur onder diefstal
Deur Breyten Cupido 09 April 2020 15:03
Die Esselen Drankwinkel het deurgeloop onder diefstal.Foto:
Die Worcester-polisie ondersoek 'n saak van besigheidsroof nadat daar vroeër in die week 'n onbekende hoeveelheid drank by Esselen Drankwinkel gesteel is.
Standard het verneem dat die drankwinkel bykans leeggedra is deur die inbrekers. Daar is gespekuleer dat die verdagte(s) die alkohol weer wou verkoop, omdat daar tans mense in die gemeenskap is wat dit teen 'n veel hoër prys verkoop, maar dit kon nie amptelik bevestig word nie.
'n Man wat anoniem wou bly, het aan Standard genoem dat 'n gewone "kwart" (quart) bier nou omtrent R50 op die swartmark kos en 'n gewone bottel whiskey verbruikers bykans R700 uit die sak kan jaag.
Die polisie het verder eienaars van die drankwinkels in verskeie dorpe, insluitend Worcester, opdrag gegee om hul voorraad uit hul winkels te verwyder omdat die risiko te groot is dat hulle onder dié soort diefstal kan deurloop.
"Ons wil graag 'n waarskuwing uitstuur aan mense wat hulle skuldig maak aan dié misdaad. Hulle sal die volle mag van die gereg voel as hulle veral in hierdie tyd oortree," sê Dyasi.
Nog niemand is in hegtenis geneem vir die inbraak nie.
Die eienaar van die Esselenpark drankwinkel het verkies om nie op hierdie stadium kommentaar te lewer nie omdat daar 'n aktiewe ondersoek aan die gang is.